**TEZE ZA NAGOVOR PREDSEDNIKA VLADE REPUBLIKE SLOVENIJE**

**OB 70. LETNICI DELOVANJA KEMIJSKEGA INŠTITUTA IN OBISKU PREDSEDNIKA EVROPSKEGA RAZISKOVALNEGA SVETA**

Kemijski inštitut, 6. junij 2016

Spoštovani g. direktor, prof. dr. Gregor Anderluh, spoštovane raziskovalke in raziskovalci, dragi gostje. V čast mi je, da vas lahko nagovorim v času obeleževanja 70. obletnice delovanja Kemijskega inštituta – raziskovalnega zavoda, ki je pomembno soustvarjal zgodovino znanosti slovenskega naroda. Še posebej ob tej priliki lepo pozdravljam prof. dr. Jeana Pierra Bourguignona, predsednika Evropskega raziskovalnega sveta, najpomembnejšega spodbujevalca razvoja odlične znanosti na evropski ravni.

Obletnice so tisti dogodki, ki nas nehote prisilijo, da se ozremo po prehojeni poti in ocenimo svoje delo. Pot, ki ste jo prehodili na Kemijskem inštitutu od vaših začetkov pred 70. leti, je nedvomno impresivna in bogata in se lahko postavi ob bok marsikateri priznani instituciji z veliko daljšo tradicijo.

Postali ste namreč eden najpomembnejših nosilcev razvoja znanja in inovacij na področju kemije in sorodnih ved tako na nacionalni kot tudi mednarodni ravni. Z laboratoriji, opremljenimi z najsodobnejšo opremo, edinstveno v tem delu Evrope, in skrbnim vzgajanjem mladih raziskovalcev, inštitut dosega odlične znanstvene dosežke v mednarodnem merilu in hkrati predstavlja neprecenljiv potencial za ustvarjanje prebojnih dosežkov in nadaljnji razvoj znanstvene odličnosti. V vseh teh letih ste postali moderna znanstveno raziskovalna institucija, ki je usmerjena v iskanje novih vrhunskih znanj, ki prepozna in spodbuja potencial mladih in zna svoje znanje prenesti v gospodarstvo.

Tudi vaši dosežki kažejo na to, da je znanost v marsičem spremenila naša življenja. Zamenjala je stare vrednote z novimi, postavila je nove kriterije, drznejše cilje in visoka pričakovanja. Ob tem so pred nami novi in kompleksni izzivi. Med drugim tako lahko pričakujemo, da se bodo naraščajočim ekonomskim in političnim migracijam, ki so se v zadnjem letu konkretno dotaknile naših življenj, pridružile tudi migracije, ki bodo posledica našega neodgovornega in omalovažujočega odnosa do narave in okolja. Narava nas sama opozarja na to, zato se moramo soočiti z njimi in sprejeti izzive, ki jih pred nas postavljajo podnebne spremembe, ohranjanje biotske raznovrstnosti, demografski izzivi z naraščanjem prebivalstva in mnogi drugi. Vsi ti izzivi kličejo po kritičnem razmisleku in so že postali glavni dejavniki spodbujanja raziskav.

V tem vidi svoj izziv tudi Slovenija, ki je kot dolgoročno strateško usmeritev izbrala zeleno gospodarstvo. Le-to ponuja priložnost za razvoj novih tehnologij, odpiranje zelenih delovnih mest, učinkovitejše upravljanje z naravnimi viri, predvsem pa promocijo in razvoj slovenskega znanja.

Zavzemamo se za učinkovit, strateško umeščen, odziven in odprt raziskovalno-inovativen sistem, ki bo skladen z Raziskovalno in inovacijsko strategijo Slovenije za obdobje do leta 2020. Le takšen sistem namreč lahko krepi avtonomnost, odgovornost, kakovost in odprtost raziskovalnih organizacij ter spodbuja sodelovanje med gospodarstvom in raziskovalnimi organizacijami.

Prav spodbujanje odlične znanosti najvišje kakovosti na ravni Evrope je temeljni cilj Evropskega raziskovalnega sveta. Svet že od začetka 7. okvirnega programa s financiranjem in podporo raziskavam spodbuja razvoj najodličnejše evropske znanosti. Slovenija ima na področju vključevanja v shemo Evropskega raziskovalnega sveta še priložnosti za izboljšanje, saj je bila do sedaj uspešnost slovenskih prijav relativno nizka. Nedvomno pa imamo z izkazanim potencialom odličnih institucij, kot je Kemijski inštitut in vrhunskimi raziskovalci ter ustreznim usmerjanjem raziskovalnega dela, vse možnosti za uspešno umeščanje v najodličnejše evropske raziskave.

Prizadevamo si za družbo kreativnih posameznikov, ki so gonilna sila na znanju in inovacijah temelječe družbe in konkurenčnosti gospodarstva. Tudi zato je prioriteta Vlade Republike Slovenije spodbujanje ustvarjalnosti, inovativnosti in podjetnosti mladih.

Na nekaterih izmed zadnjih dogodkov sem se imel priložnost srečati z različnimi skupinami mladih, dijakov in študentov, ki svoj prosti čas namenjajo razvijanju novih, za današnji čas skoraj revolucionarnih idej. Idej, ki se zdijo na trenutke neuresničljive, a so z zagnanim delom, domišljijo in vztrajnostjo korak za korakom bližje uresničitvi. Ob tem sem pomislil na besede Steva Jobsa, ki je dejal: »Strastni ljudje so tisti, ki lahko iz sveta napravijo lepši kraj«.

Ravno to sem zaznal, ko sem navdušeno opazoval njihov entuziazem. Navdušen sem bil nad njihovo domišljijo in ustvarjalnostjo. Navdušen sem bil nad njihovo energijo in strastjo. Nad potencialom, da se iz njih razvijejo osebnosti, ki bodo z znanjem soustvarjale našo prihodnost. Mogoče tudi na vašem inštitutu, ki podpira vedoželjne mlade raziskovalce in z njimi deli svoje bogato znanje.

Zato sem vesel, da je današnje srečanje posvečeno predvsem mladim raziskovalcem in znanstvenikom, ki so jim ponujene možnosti za razvoj talentov in ambicij ter najbolj naprednih idej, ki jih današnja hitrospreminjajoča se družba še kako potrebuje. Z ustvarjanjem pogojev za razvoj karier mladih znanstvenikov bomo naredili največ, da bo odlično znanje ostalo v našem okolju. Da se bo povezovalo z domačim gospodarstvom in skupaj z njim iz te naše lepe domovine širilo svojo odličnost tudi preko naših meja.

Svobodno razmišljanje in odprtost sta vrednoti, ki ju cenijo vsi mladi, saj zagotavljata večjo motiviranost in širino razmišljanja izven omejenih okvirov in nam lahko omogočita oblikovanje boljše skupne prihodnosti.

Spoštovani,

ob tej pomembni obletnici Kemijskega inštituta, ne morem mimo še ene pomembne obletnice za našo državo. Letos naša država praznuje 25 let. V tem času smo se učili samostojnosti. Iskali smo svoj prostor in svoje priložnosti. Tudi vi ste bili del te zgodbe in tudi z vašim delom smo postali odločna in prepoznavna država. A naše delo s tem ni zaključeno.

Sokrat, grški filozof in modrec je veliko pred našim modernim časom dejal: »Obstaja samo eno dobro: **znanje**, in samo eno zlo: **nevednost**.« Tukaj z vami se ne bojim nevednosti. Zlasti če imate ob svojem delu zmeraj pred očmi dobro človeka in družbe. In tako kot je Groharjev Sejalec simbol upanja slovenskega naroda, lahko rečem, da je vaš inštitut sejalec znanja, ki bogato rodi sadove na prostranih poljih domače, evropske in svetovne znanosti. Čestitam vam za vaše dosedanje dobro delo in odličnost, predvsem pa se z vami veselim novih uspehov.